УКУЧЫЛАРНЫ ТӨП ДӘҮЛӘТ ИМТИХАНЫНА ӘЗЕРЛӘҮ

Аскарова Резеда Ахатовна ([askarova64@yandex.ru](mailto:askarova64@yandex.ru)), Югары квалификацион категорияле математика укытучысы. ТР Арча муниципаль районы “Түбән Мәтәскә урта гомуми белем мәктәбе”

*IX сыйныф укучыларын математикадан төп дәүләт имтиханына (ТДИ) әзерләү укытучы өчен зур сынау булып тора. Укытучы үзе генә бу бу бурычны тиешенчә башкара алмаячак. Укучы, укытучы, мәктәп администрациясе һәм әти-әниләр бергәләп системалы эшләгәндә генә яхшы нәтиҗәгә ирешергә мөмкин.. Бу катлаулы «механизм»дагы бер генә чылбыр үз эшен тиешенчә башкармаса да, имтиханның нәтиҗәсе көтелгәнчә булмый.*

Мин утыз ел математика укытам. Һәр елны укучыларны имтиханга әзерләргә туры килә.

Төп дәүләт имтиханы дигән термин ата-аналар өчен дә,укытучылар, укучылар өчен дә зур проблемага әйләнде.Ә чынлыкта аннан куркырга кирәкме соң? Минем “юк” дип әйтәсем килә.Чөнки кечкенәдән мәктәп программасын укып, аңлап барган укучы аны бирә ала дип уйлыйм мин. Имтиханына әзерләнү укучыларда җаваплылыкны арттырды,кыюлык,үз-үзеңә ышаныч кебек сыйфатларны тәрбияләде кебек.

Укучыларны дәүләт имтиханнарына әзерләгәндә түбәндәге эшчәнлекләрне иң кирәклеләре дип саныйм:

           • укытучының үз белемен күтәрү өстендә эшләве;

           • дәрестән тыш чаралар (түгәрәкләр, консультацияләр);

           • Интернет-ресурслар;

           • психологик әзерлек;

           • дәреснең нәтиҗәлелеген күтәрү;

           • таратма материал туплау;

           • кабинеттагы эшчәнлек (информацион стенд);

           • мониторинг үткәрү.

Математика курсын өйрәнүнең башлангыч этабында ук имтиханнарга әзерли башларга кирәк. 5-7 сыйныф укучыларына төрле тест биремнәре, дифференциаль өй эшләре, төрле карточкалар белән мөстәкыйль эшләр эшләтү зарур. 8 нче сыйныфтан ТДИ биремнәрен эченә алган эшләр тәкъдим итәргә кирәк. Аерым бүлекләрне өйрәнүне төгәлләгәч белем үзләштерү дәрәҗәсен ТДИ сораулары аша ачыклап була. Контроль эшләрне күбрәк тест формасында үткәрсәң уңышлы була.

Имтиханны яңача тапшыру балада гаять киеренкелек тудыра. Беренчедән бала татарча укый, татарча уйлый, ә биремнәр рус телендә. Биремнәрне , бигрәк тә мәсьәләләрне татар баласына аңлау авыррак. Шул максаттан чыгып, 5 нче класстан ук дәрестә темаларны татар һәм рус телләрендә дә яздыра барам. Һәр укучының 5 класста ук кагыйдә язу өчен аерым дәфтәрләре булдырыла.Шулай ук математик терменнарны кагыйдә дәфтәрләренә рус телендә дә язалар.

9 класстагы имтихан 3 модульгә бүленгән. Балаларның күбесенә геометрия фәне кыен бирелә. 9 нчы сыйныфта “геометрия” модуле биремнәре ансат димәс идем , ныклы фикерләү таләп итәләр. Укучылар формулаларны, сызымнарда кирәкле элементларны таба белергә тиеш. Һәр дәрес башында укучыларга 2 геометрик бирем бирәм, эшләгәннән соң һәр бирем анализлана. Эшләү күнекмәсе күбрәк булганда гына нәтиҗә көтәргә мөмкин.

Сыйфатлы әзерлек өчен түбәндәге эш төрләрен дә кулланырга тырышам:

• дәрес вакытында өйрәнгән материалны кабатлаганда шул темага караган ТДИ биремнәрен чишү;

• әти-әниләр белән берлектә өйдә мөстәкыйль әзерлекне булдыру, ә авырлык тудырган биремнәрне консультациядә бергәләп карау;

• онлайн режимда имтиханнар биреп карау (<http://uztest.ru/>);

• укучыларны һәм аларның әти-әниләрен ТДИ га әзерләүгә юнәлтелгән электрон ресурслар белән таныштыру

Мәктәптәге әзерлек белән генә имтиханнарда уңышларга ирешеп булмый, укучының өйдә күп эшләве кирәк. Шуңа күрә ,дәресләрдә өстәмә өй эше итеп аерым вариантлар бирелә. Хаталар буенча эш алып барыла. Әлбәттә, бездә укучылар санының аз булуы һәр бала белән индивидуаль шөгыльләнергә мөмкинлек бирә.Әти – әниләр белән тыгыз элемтәдә эшләргә тырышам. Уку елы башында ук аларга имтихан бирү тәртибе аңлатыла. Өйгә бирелгән эшләрне һәр көнне карап алар кул куеп җибәрергә тиеш. Эшләрне тикшергәннән соң нәтиҗәсен язып мин дә кул куеп җибәрәм. Ата- аналар ел буе баласының эшенең нәтиҗәсен күреп бара. Ике тапкыр аларны чакырып имтихан үткәреп карауны да үтемле чара дип таптым.

ТДИ форматындагы контроль эшләр уку елы дәвамында үткәрелеп тора, консультацияләрдә һәр бирем җентекләп тикшерелә, интернет-ресурслар кулланыла. Һәр укучының белем дәрәҗәсе һәм сыйфаты даими мониторинглана.

Укучыларның барысының да диярлек өйләрендә компьтер бар. Һәр классның аерым группасы бар. Мин анда укучыларга биремнәр җибәрәм. Алар сорауларын язып җибәрә алалар.

Интернет буенча вариантларны күп чишәләр. Кыенсынган эшләрен язып киләләр, консультацияләрдә тикшерәбез. Укучылар интернетта яңа эшләр күрәләр икән, кәгазь вариантта чыгарып киләләр. СтатГрадның барлык вариантларын, ФИПИ, Электронное образование буенча сообществодан вариантларны күп чишәбез. Алар аерым папкаларда тупланып бара.

Имтихан нинди форматта булуга карамастан, җаваплылык тоеп әзерләнгәндә генә нәтиҗәнең яхшы булуы билгеле. Укучылар армый-талмый шөгыльләнергә, әти-әниләр, мәктәп аларга уңай психологик шартлар тудырырга бурычлы.